Mei 28, 2018 in Uncategorized
Paddatjie in sy skuimende liefdesnes.
Padda-indabas kan veral na 'n verfrissende somerbui die nagrus ru versteur. Die bruinrug-boompaddas "haa….haa" sonder ophou. Hulle glo blykbaar hulle moet die wêreld opkikker. Lag en die wêreld lag saam met jou! Ander (op-)kikkers — identiteit onbekend — laat jou wonder wat jy hoor: 'n magtige paddakoor of dalk 'n onwettige kragopwekker?
Van die skuimnespadda se naam raak ek die eerste keer bewus toe 'n yslike bol "skeerskuim" aan die reuserosyntjieboom by ons watergat in die private natuurreservaat Sabiepark opduik. Naslaanwerk bring aan die lig dis 'n liefdesnes wat soos room opgeklop word deur die betrokke paartjie met die hulp van 'n paar flukse vrygeselle. In die nes, gewoonlik aan 'n tak wat oor water hang, word die eiers dan gelê — baie gerieflik met die oog op 'n "watergeboorte" cum doop. Skuimnespaddas? Natuurlik! Hoe dan anders?
Die skuimnes-paddas is verkleurmannetjies in vermomming. In die skaduwee vertoon hulle grys. In die sonlig word hulle krytwit. Hul eintlike woonplek is bome, maar die stoep is bedags besonder aanloklik. Saans is dit 'n stryd om dit in hul koppe te prent die swembad is eintlik ons s'n. Private eiendom. Oortreders sal vervolg word. Hierdie paddatjies sit ook graag op die buitenste dranktrollie wat deur die vorige eienaar wit geverf is, of balanseer hulle op die rame van die groot voëlplakkate op die stoep. Op die tafeltjie is hulle so wit dat jy hulle kwalik raaksien. Op die houtraam raak hulle bruin. Weer uitstekend gekamoefleer.
'n Grillerige padda-ervaring was juis met een van die skuimnes-garde. Ek skop my stapskoene uit vir 'n middagslapie op die swembadstoel. Toe gaan soek 'n klein kikvorsie 'n holte vir sy torso heel voor in die neus van die bruin skoen. Susanna platanna! Ek gil en gooi die skoen dat hy doer trek toe my tone die skurwerige teenwoordigheid van 'n onbekende verstopping agterkom. Ter verdediging, daardie hindernis kon 'n skerpioen gewees het. Goue reël: skud altyd jou skoen uit voordat jy dit aantrek — veral as jy dit buite laat rondstaan.